<classify> WAZIRI wa Nchi, Ofi si ya Rais, Tawala za Mikoa na Serikali za Mitaa Tamisemi, Selemani Jafo amelazimika kukatiza ziara yake ya kutembelea miradi mbalimbali ya maendeleo wilayani Kilosa mkoani Morogoro kutokana na kutoridhishwa na maandalizi ya ukarabati wa majengo ya shule za sekondari za Dakawa na Kilosa.Alieleza kuhusu uamuzi huo baada ya kufika katika shule hizo akiwa ziarani kukagua miundombinu na kukuta hakuna ukarabati wowote uliofanyika licha ya kupelekewa fedha kwa ajili hiyo tangu Aprili mwaka huu.Inaelezwa kuwa sekondari ya Dakawa imepewa zaidi ya Sh milioni 300 huku sekondari ya Kilosa ikipewa zaidi ya Sh milioni 700. Alisema halmashauri hiyo ina matatizo ya kiutendaji kwani pamoja na kuwa fedha hizo zilifika muda mrefu, mpaka sasa hakuna kilichofanyika wakati wenzao ambao walipata fedha pamoja wengine ukarabati upo katika hatua za mwisho.Kilosa utendaji wenu hauendani na namna ninayotaka tufanye kazi, alisema Jafo na kuongeza kuwa hajaridhishwa na maandalizi na mchakato wa ukarabati unaoendelea hivyo aliwataka viongozi wa wilaya hiyo kujipanga na kuhakikisha wanafanya kazi kulingana na kasi aliyonayo.Aidha, alisema lengo la kutoa fedha hizo mapema ni kuhakikisha watoto wanaporudi likizo ya mwezi wa saba wanakuita ukarabati tayari na kuingia darasani. Leo hii ni mwezi wa nane ukarabati bado haujaanza wakati fedha ziliharakishwa kutumwa kwa wahusika wa shule hizo, alisema na kuwataka viongozi wa halmashauri hiyo kubadilika na kuendana na kasi ya wenzao.Aliwaagiza ifikapo Oktoba 30, mwaka huu ukarabati katika Shule ya Sekondari Dakawa uwe umeshakamilika na kwamba katika Shule ya Sekondari Kilosa ukarabati uwe umekamilika ifikapo Novemba 30, mwaka huu.Alisema tabia ya kufanya kazi kwa mazoea si maisha ambayo wanayatarajia katika dunia ya sasa hivyo aliwataka kubadili utendaji kazi wao na kuacha tabia ya kukaa ofisini kusubiri ziara za viongozi ndio watoke ofisini.Naye Mkuu wa wilaya hiyo, Adam Mgoyi alikiri kuwepo kwa matatizo wilayani kwake na alieleza kuwa walishapewa onyo mara mbili. Hata hivyo, aliahidi kulifanyia kazi suala hilo. Jafo alimweleza kuwa endapo hapatakuwa na mabadiliko atakuwa wa kwanza kuwajibishwa.  <topic>: KITAIFA 